
МИНИСТАРСТВО РАДА И СОЦИЈАЛНЕ ПОЛИТИКЕ
	

	


Поштовани,

На основу члана 29. став 1. Закона о Заштитнику грађана („Сл. гласник РС“ бр. 79/05 и 54/07), након спроведеног поступка контроле законитости и правилности рада Министарства унутрашњих послова по притужби Н.Н., из Б.........., Заштитник грађана вас 

о б а в е ш т а в а

о

з а в р ш е т к у  п о с т у п к а
. . .

Н.Н., из Б.........., отац инвалидног лица М.М., поднео је Заштитнику грађана притужбу у којој је навео да неажурним поступањем Министарства рада и социјалне политике био онемогућен да Министарству економије и регионалног развоја благовремено преда захтев за одобрење увоза путничког возила, на основу договора представника Министарства економије и регионалног развоја са представницима удружења инвалида. 

Заштитник грађана је, поступајући по притужби господина Н.Н., а по спрoведеном поступку, утврдио да постоје недостаци у раду Министарства рада и социјалне политике који проузрокују повреде основних начела и рокова прописаних Законом о општем управном поступку и принципа добре управе услед неажурног поступања у решавању по захтевима за издавање потврда у сврху остваривања права на ослобађање од царинских дажбина приликом увоза путничких аутомобила. 

У складу са законским овлашћењима, Заштитник грађана је 14. октобра 2008. године наведеном органу упутио препоруку о томе како би уочене недостатке требало отклонити, првенствено да Министарство рада и социјалне политике предузме све расположиве мере и радње у циљу ажурног и ефикасног издавања потврда по поднетим захтевима о испуњености услова утврђених чланом 192. тачка 11а Царинског закона  у складу са основним начелима и роковима прописаним Законом о општем управном поступку.
Поступајући по препоруци, Министарство рада и социјалне политике је након истека остављеног рока актом 070-00-1/2008-15 од 30.7.2009. год. обавестило Заштитника грађана  о предузетим мерама. Наведеним актом Министарство рада и социјалне политике навело је да је предузело све мере и радње у циљу ажурног и ефикацног издавања потврда које се могу користити у сврхе примене члл. 192. тачк. 11а Царинског закона, и то:
· решен је проблем техничке природе тако што је извршена набавка опреме, компјутера и штампача и израђена је база података ;
· на овим пословима у оквиру Сектора за заштиту особа са инвалидитетом био је ангажован само један државни службеник. Упркос оштрој кадровској  политици и забрани запошљавања нових државних службеника, проблем је превазиђен ангажовањем још једног службеника;

· Министарство рада и социјалне политике оформило је инфо-центар те грађани позивом на дежурне телефоне могу да добију информације из области рада и социјалне политике, што је знатно утицало на ефикасност запослених;
· Са Републичким фондом пензијског и инвалидског осигурања договорена је ревизија спорних предмета одн. провера и допуна података који су неопходни за решавање предмета, што је утицало на скраћивање рокова решавања предмета.

Истовремено је наглашено да Министарство рада и социјалне политике, Сектор за заштиту особа са инвалидитетом, након предузимања наведених мера, издаје потврде ради коришћења повластица из чл. 192. тач. 11а Царинског закона у року од 60 дана од пријема комплетне документације, у складу са роковима прописаним Законом о општем управном поступку.
Министарство рада и социјалне политике је навело да услед техничке грешке, која се поткрала приликом прослеђивања примљене препоруке Сектору за заштиту особа са инвалидитетом, те је из тих разлога пропуштен рок за благовремено достављање изјашњења Заштитнику грађана.
Борба за поштовање права особа са инвалидитетом увршћена је у приоритете ангажовања Заштитника грађана а датом препоруком надлежни орган је упозорен на непоштовање прописа и кршење права ове посебно угрожене категорије лица. Заштитник грађана изражава посебно задовољство поступањем Министарства рада и социјалне политике у складу са датом препоруком, а у циљу остваривања унапређења права особа са инвалидитетом, као и исказаном спремношћу органа да континуирано предузима мере у циљу унапређења свог рада. 

Како из примљеног акта произилази да је Министарство рада и социјалне политике поступило у складу са препоруком и предузело мере у циљу омогућавања ефикаснијег издавања потврде ради остваривања права особа са инвалидитетом на царинску олакшицу, стекли су се услови да се поступак оконча, о чему вас у складу са чланом 29. став 1. Закона о Заштитнику грађана обавештавамо. 

